Ülikiire andmeside 5G sageduslubade ning Eesti küberjulgeolekut ja infoühiskonna arengut mõjutavaid otsuseid ei tohiks teha ühegi uue ega vana foobia pinnalt, kirjutab advokaadibüroo Ellex Raidla nõunik, TTÜ vanemteadur Eneken Tikk ning osutab, et Hiina mustaks lambaks tembeldamise kriteeriumid on hägused.
Eesti joondumine Ühendriikide sappa on poliitilises plaanis arusaadav, kuid see ei õigusta põhjendamata otsuseid.
Võrdluseks Ühendkuningriigi lähenemine, mille järgi tagatakse kahtluste vähendamiseks toote või teenuse suurem läbipaistvus või erikontroll; Saksa lähenemine, mille järgi jäetakse vastavad otsused erasektori teha; Soome lähenemine, mille järgi valitsus ei ole teinud takistusi Nokia ja Huawei koostööle, ja Saudi Araabia lähenemine, mille järgi investeeringud 5G-tehnoloogiate kasutuselevõtuks tehakse kõigi juhtivate tehnoloogiahiidudega.
Ehkki ükski neist lahendustest ei pruugi olla Eesti jaoks optimaalne, on igaüks neist kinnitus alternatiivide võimalikkuse kohta.